ΑΝΩΤΑΤΟ ΔΙΚΑΣΤΗΡΙΟ ΚΥΠΡΟΥ

ΠΡΩΤΟΒΑΘΜΙΑ ΔΙΚΑΙΟΔΟΣΙΑ

(*Πολιτική Αίτηση Αρ. 126/2023*)

14 Νοεμβρίου, 2023

[ΕΦΡΑΙΜ, Δ/στής]

ΑΝΑΦΟΡΙΚΑ ΜΕ ΤΟ ΑΡΘΡΟ 155.4 ΚΑΙ 30 ΤΟΥ ΣΥΝΤΑΓΜΑΤΟΣ ΚΑΙ ΤΑ ΑΡΘΡΑ 3 ΚΑΙ 9 ΤΟΥ ΠΕΡΙ ΑΠΟΝΟΜΗΣ ΤΗΣ ΔΙΚΑΙΟΣΥΝΗΣ (ΠΟΙΚΙΛΑΙ ΔΙΑΤΑΞΕΙΣ) ΝΟΜΟΥ ΤΟΥ 1964

ΚΑΙ

ΑΝΑΦΟΡΙΚΑ ΜΕ ΤΟΝ ΠΕΡΙ ΑΝΩΤΑΤΟΥ ΔΙΚΑΣΤΗΡΙΟΥ (ΔΙΚΑΙΟΔΟΣΙΑ ΕΚΔΟΣΗΣ ΕΝΤΑΛΜΑΤΩΝ ΠΡΟΝΟΜΙΑΚΗΣ ΦΥΣΕΩΣ) ΔΙΑΔΙΚΑΣΤΙΚΟ ΚΑΝΟΝΙΣΜΟ ΤΟΥ 2018

ΚΑΙ

ΑΝΑΦΟΡΙΚΑ ΜΕ ΤΗΝ ΑΙΤΗΣΗ ΤΟΥ MENTES ALTAY ΓΙΑ ΑΔΕΙΑ ΓΙΑ ΤΗΝ ΚΑΤΑΧΩΡΙΣΗ ΑΙΤΗΣΗΣ ΓΙΑ ΤΗΝ ΕΚΔΟΣΗ ΕΝΤΑΛΜΑΤΟΣ MANDAMUS

ΚΑΙ

ΑΝΑΦΟΡΙΚΑ ΜΕ ΤΗΝ ΠΡΑΚΤΙΚΗ ΚΑΙ/Ή ΠΑΡΑΛΕΙΨΗ ΝΑ ΔΟΘΕΙ ΚΑΙ/Ή ΝΑ ΑΝΑΝΕΩΘΕΙ ΤΟ ΔΕΛΤΙΟ ΤΑΥΤΟΤΗΤΑΣ ΚΑΙ ΤΟ ΔΙΑΒΑΤΗΡΙΟ ΤΟΥ ΑΙΤΗΤΗ ΑΠΟ ΤΟ ΤΜΗΜΑ ΑΡΧΕΙΟΥ ΠΛΗΘΥΣΜΟΥ ΚΑΙ ΜΕΤΑΝΑΣΤΕΥΣΗΣ ΚΑΙ/Ή ΤΟ ΥΠΟΥΡΓΕΙΟ ΕΣΩΤΕΡΙΚΩΝ.

 *Α. Γεωργίου μαζί με Ε. Νικολαϊδου (κα), για τον Αιτητή.*

**Α Π Ο Φ Α Σ Η**

 **ΕΦΡΑΙΜ, Δ.**: Με την παρούσα Αίτηση ο Αιτητής ζητά άδεια για την καταχώριση αίτησης δια κλήσεως για την έκδοση προνομιακού εντάλματος Mandamus το οποίο να διατάσσει το Τμήμα Αρχείου Πληθυσμού και Μετανάστευσης να παραδώσει στον Αιτητή δελτίο Κυπριακής ταυτότητας και ή διαβατήριο της Κυπριακής Δημοκρατίας.

Τόσο στην Έκθεση όσο και στην ένορκη δήλωση του Αιτητή που συνοδεύουν την Αίτηση αναφέρεται ότι ο Αιτητής γεννήθηκε το 1992 και το 2003 απέκτησε την ιδιότητα του Κύπριου πολίτη λόγω καταγωγής, κατόπιν αίτησης του πατέρα του ο οποίος είναι Κύπριος πολίτης. Και τα δύο αδέλφια του Αιτητή έχουν Κυπριακή υπηκοότητα. Ο Αιτητής κατείχε διαβατήριο της Κυπριακής Δημοκρατίας το οποίο ανανέωσε με ισχύ μέχρι το 2010. Στις 13.4.2018 αιτήθηκε ανανέωση της ταυτότητας και του διαβατηρίου του και έκτοτε δεν έχει λάβει οποιαδήποτε απάντηση, παραμένοντας χωρίς έγγραφα. Αυτό του στερεί το δικαίωμα να ταξιδέψει, να ανοίξει τραπεζικό λογαριασμό και να εργαστεί, εξού και απώλεσε την ευκαιρία να εργοδοτηθεί σε λογιστικό οίκο στην Κύπρο τον Ιούλιο του 2021 λόγω μη κατοχής δελτίου ταυτότητας. Ο Αιτητής ουδέποτε έλαβε ειδοποίηση στέρησης της υπηκοότητας του. Ο Αιτητής, μέσω του πατέρα του, απέστειλε επιστολή ημερ. 12.9.2021 προς το Υπουργείο Εσωτερικών υποβάλλοντας παράπονο για τη μη έκδοση των αιτούμενων εγγράφων και τη μη λήψη απάντησης. Ο Αιτητής απέστειλε εκ νέου επιστολή ημερ. 23.8.2023, μέσω του δικηγόρου του, προς το Τμήμα Αρχείου Πληθυσμού και Μετανάστευσης. Και στις δύο επιστολές ο Αιτητής δεν έχει λάβει απάντηση.

 Είναι η θέση του Αιτητή ότι η αρμόδια αρχή δεν έχει δυνατότητα στέρησης της υπηκοότητας σε πρόσωπο που την απέκτησε στη βάση καταγωγής, δυνάμει του ***άρθρου 109(1) του περί Αρχείου Πληθυσμού Νόμου του 2002, Ν.141(Ι)/2002*** και ότι η στάση του Τμήματος Αρχείου και Πληθυσμού συνιστά παραβίαση του εν λόγω Νόμου και ειδικότερα των ***άρθρων 61, 63*** και ***66*** αυτού, τα οποία υποχρεώνουν τον κάθε πολίτη της Δημοκρατίας να κατέχει δελτίο ταυτότητας.

 Όπως έχει λεχθεί στην υπόθεση ***Αναφορικά με την Αίτηση του Άνθιμου (1991) 1 Α.Α.Δ. 41***, για τη χορήγηση άδειας για καταχώριση αίτησης για Mandamus ο αιτητής θα πρέπει να ικανοποιήσει το Δικαστήριο ότι έχει εκ πρώτης όψεως συζητήσιμη υπόθεση.

 Στην υπόθεση ***Αναφορικά με την Αίτηση του Ιερόθεου Χριστοδούλου, άλλως Ρόπα (2008) 1 Α.Α.Δ. 43***, λέχθηκαν τα εξής:

«*Συνήθως η θεραπεία με το προνομιακό ένταλμα Mandamus, χρησιμοποιείται για να διαταχθεί κατώτερο Δικαστήριο να ασκήσει συγκεκριμένη εξουσία, μέσα στα πλαίσια της αρμοδιότητάς του. Όμως η θεραπεία μπορεί να εξασφαλιστεί για να εξαναγκάσει και άλλες αρχές ή όργανα ή πρόσωπα τα οποία ασκούν δημόσια εξουσία, για να εκτελέσουν δημόσιο καθήκον το οποίο επιβάλλει ο Νόμος...[..]. Προϋπόθεση για την παραχώρηση της θεραπείας, είναι ο Αιτητής να έχει δικαίωμα να ζητήσει την εκτέλεση του συγκεκριμένου καθήκοντος. Επίσης, ο Αιτητής θα πρέπει προτού αποταθεί στο Δικαστήριο για άδεια, να έχει αιτηθεί από το δημόσιο όργανο την εκτέλεση του καθήκοντός του, αλλά αυτό να έχει αρνηθεί να συμμορφωθεί.*»

 Με βάση τα όσα έχουν τεθεί ενώπιον μου, και ειδικότερα λαμβάνοντας υπόψιν τις πρόνοιες του ***Ν.141(Ι)/2002*** και το γεγονός ότι ο Αιτητής αναμένει απάντηση επί του αιτήματος για την ανανέωση της ταυτότητας και του διαβατηρίου του από το 2018 και δεν έλαβε οποιαδήποτε απάντηση ή ενημέρωση ούτε και μετά την αποστολή των επιστολών ημερ. 12.9.2021 και 23.8.2023, κρίνω ότι έχει καταδειχθεί εκ πρώτης όψεως συζητήσιμη υπόθεση για άδεια και καταχώριση δια κλήσεως αίτησης.

Συνεπώς παρέχεται άδεια. Η αίτηση δια κλήσεως να καταχωριστεί εντός επτά ημερών από σήμερα και να επιδοθεί στα ενδιαφερόμενα μέρη, στον Γενικό Εισαγγελέα, τουλάχιστον τρεις μέρες πριν την ημερομηνία ορισμού της. Εφόσον η αίτηση καταχωριστεί ως ανωτέρω, αυτή να οριστεί για οδηγίες στις 29.11.2023 στις 8.30 π.μ.

 Ε. ΕΦΡΑΙΜ, Δ.

/κβπ